Casa de Correos e Telégrafos de Pontevedra

O **Pazo de Correos e Telecomunicacións** é un edificio histórico da cidade de Pontevedra, situado entre as céntricas rúas da Oliva e García Camba, en pleno corazón comercial e financeiro da cidade. Dende a súa construción foi sede principal da compañía estatal de Correos e Telégrafos e alberga a Xefatura Provincial de Correos de Pontevedra. Diante da súa fachada principal atópase unha oliveira, árbore da que tomou o seu nome nas súas orixes á rúa da Oliva pontevedresa.

## Historia 
No século XIX Pontevedra necesitaba unha sede central de correos acorde coa súa condición de capital de provincia. En 1908, o ministro da Gobernación, Juan de la Cierva Peñafiel, anunciou a construción dun novo edificio de correos na cidade. En 1910 iniciáronse as xestións para a procura de terreos para o edificio. En 1911, o Consello de Ministros aprobou a construción e elixiuse un terreo entre as rúas Oliva e García Camba proposto polo Marqués de Riestra, un polígono irregular de seis lados cunha superficie de 800 metros cadrados.

No ano 1912 o concello de Pontevedra comprou os terreos ao Marqués de Riestra por 115 000 pesetas e cedeunos ao estado. As bases do concurso para a construción do edificio fixéronse públicas en 1913 e elixiuse o proxecto modernista do arquitecto madrileño Carlos Gato Soldevilla (autor de edificios art nouveau como o pavillón do Ministerio de Fomento de Madrid). A construción do edificio adxudicouse en 1915 ao contratista Cándido Casalderrey por 348 967 pesetas. As obras comezaron ese mesmo ano. ano no que se colocaron os emblemáticos leóns na fachada sur do edificio como caixas de correos para o estranxeiro e España. En maio de 1930 amoblouse o edificio. Tras a súa rehabilitación reabriuse ao público en xullo de 2003.

## Construción e estilo 
O edificio pertence ao estilo modernista que imperaba nos primeiros anos do século XX. O arquitecto expúxoo inspirándose nos edificios do Norte de Europa. Arelaba expresamente unha descrición coa Renacenza flamenga, coa distinción galega da construción en pedra.

A construción, do mesmo xeito que a maioría dos edificios de Correos españois está artellada ao redor dun atrio central de operacións sobre un vestíbulo público. Existe outro atrio máis pequeno e do redor destes atrios articúlanse todas as dependencias. O último dos tres andares dos que consta fica baixo unha cuberta crebada con lucernarios.

Na fachada sur hai dous leóns de bronce (os únicos orixinais en Galicia) cuxas bocas serven de caixas para a introdución do correo para o estranxeiro e para España e representan a garda e a seguridade tanto do edificio como da correspondencia.

## Galería de imaxes 

Ficheiro:Pontevedra Capital Edificio de Correos, escudo de Pontevedra.jpg|Escudo da cidade, presente no remate das dúas fachadas.
Ficheiro:Pontevedra capital Correos, fachada calle García camba.jpg|Fachada da rúa García Camba.
Ficheiro:Pontevedra capital Correos Leones boca buzones, leones.jpg|Boca das caixas de correos en forma de león.
Ficheiro:Pontevedra Capital Correos, entrada lateral.jpg|Detalle da entrada lateral.
Ficheiro:Pontevedra capital Correos boca buzón España.jpg|Boca da caixa de correos de España.
Ficheiro:Pontevedra capital Correos boca buzón Extranjero.jpg|Boca da caixa de correos do Estranxeiro.

## Notas 
## Véxase tamén 
### Bibliografía 
* Fontoira Surís, Rafael (2009): *Pontevedra monumental*, páx. 431. Pontevedra: Deputación de Pontevedra. ISBN 978-84-8457-327-2

### Outros artigos 
* Rúa da Oliva
* Rúa García Camba

### Ligazóns externas 
* Pazo de Correos de Pontevedra na web Visit-Pontevedra